詠蠟梅
作者：趙蕃
朝代：宋

paragraphs: 蠟梅初看十日前，黄深紫鮮香欲然。
要充銅瓶頓棐几，欲折罷折還加憐。
蠟梅重看十日後，黄淡紫蔫香欲覆。
是當雪砌與霜檐，欲開未開咸未就。
山叟山居山徑荒，祇有竹樹參天長。
浮花不省著老眼，此物未免搜枯腸。
雪消霜熟冬行莫，凜日凝天應有數。
蠟梅引破春風路，紅潔緗繁看樹樹。